Ekspordirevolutsioon on aastane arenguprogramm, mille käigus otsiti paralleelselt 25 ekspordipotentsiaaliga Eesti ettevõtet ning 25 kõrgharitud ja vähemalt kaht võõrkeelt valdavat välismaa kogemusega noort tööotsijat, kes oleksid huvitatud nendes  ettevõtetes ekspordi müügijuhina töötamisest. Nii ettevõtted kui ka tööotsijad leiti ja viidi omavahel kokku märtsis toimunud töömessil. Tulevased ekspordi müügijuhid saavad aasta vältel osaleda kokku 21 päeval kõrgetasemelistel rahvusvahelistel müügi- ja ekspordisuunitlusega koolitustel. Enamik koolitusi toimub maailmas kõrgelt hinnatud koolitajate Fons Trompenaarsi, INSEADi professori Albert A. Angehrni ja Shangai Hiina Rahvusvahelise Ärikooli õppejõu Per V. Jesteri jt käe all. Kõik aastase programmi läbinud  saavad ka tunnustatud Rahvusvahelise Kaubanduse Juhtimise diplomi.